Ma en kinders verdwyn spoorloos
JY LEES NOU Ma en kinders verdwyn spoorloos
'n Ma van Meyerton in Gauteng en haar drie kinders word reeds 10 dae lank vermis.
Konst. Maria Mazibuko, woordvoerder van die Meyerton-polisiekantoor, sê die polisie het nog "geen idee" waar Violet Salome Vosloo (45) en haar kinders, Lee-Ann (19), Marius (23) en Lanie (16), is nie.
Al vier se selfoon is af en hulle net nog nie kontak gemaak met Violet Salome se man nie. Die man, wie se naam nie bekendgemaak is nie, wou nie met Huisgenoot praat nie en het gevra sy privaatheid moet gerespekteer word.
Maria sê die man het op Sondag 17 April met sy aankoms by hul huis in Highbury op Meyerton gesien sy gesin is weg. Die deure was oop en al hul klere is daar. Die polisie wou nie uitbrei oor die omstandighede rondom die Vosloos se verdwyning nie en het gesê dis alles deel van die ondersoek. "In dié stadium maak ons die inligting bekend in die hoop dat iemand hulle iewers sien."
Enigiemand met inligting kan Maria by 082-560-9143 bel of die Meyerton-polisiekantoor by 016-362-0123.